“กรุ๊ปทัวร์จีน” จ่อเข้าไทยผ่าน 3 สนามบิน “สุวรรณภูมิ-ดอนเมือง-ภูเก็ต” เริ่มวันนี้
“นายยุทธศักดิ์ สุภสร” เผยกรุ๊ปทัวร์จีนเดินทางออกเที่ยวต่างประเทศ เริ่มตั้งแต่วันที่ 6 ก.พ.66 เตรียมเข้าไทยผ่าน 3 สนามบินหลักคือ สนามบินสุวรรณภูมิ ดอนเมือง และภูเก็ต รวมทั้งหมด 13 เที่ยวบิน 
“นายยุทธศักดิ์ สุภสร” เผยกรุ๊ปทัวร์จีนเดินทางออกเที่ยวต่างประเทศ เริ่มตั้งแต่วันที่ 6 ก.พ.66 เตรียมเข้าไทยผ่าน 3 สนามบินหลักคือ สนามบินสุวรรณภูมิ ดอนเมือง และภูเก็ต รวมทั้งหมด 13 เที่ยวบิน
6 ก.พ. 2566

ผู้สื่อข่าวรายงานว่า นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวว่า ภายหลังกระทรวงวัฒนธรรมและการท่องเที่ยวของจีนอนุญาตให้บริษัทนำเที่ยวจัดกรุ๊ปทัวร์นำนักท่องเที่ยวชาวจีนเดินทางออกเที่ยวต่างประเทศได้ ตั้งแต่ 6 กุมภาพันธ์ 2566 เป็นต้นไป
โดยวันนี้ (6 ก.พ.66) มีนักท่องเที่ยวจีนที่เดินทางแบบกรุ๊ปทัวร์เดินทางเข้าไทยผ่าน 3 สนามบินหลักคือ สนามบินสุวรรณภูมิ ดอนเมือง และภูเก็ต รวมทั้งหมด 13 เที่ยวบิน โดยเดินทางจากกรุงปักกิ่ง เซี่ยงไฮ้ เฉิงตู เซียะเหมิน นานกิง และหนานหนิง
สำหรับกลุ่มนักท่องเที่ยวชาวจีนแบบกรุ๊ปทัวร์คณะแรกเดินทางถึงประเทศไทยเวลา 08.05 น. โดยสายการบินสปริงแอร์ไลน์ที่บินตรงเส้นทางนครกว่างโจว – ดอนเมือง เที่ยวบิน 9C7419 จำนวน 40 คน ความจุผู้โดยสาร 180 ที่นั่ง โดยเที่ยวบินนี้ ประกอบด้วย นักท่องเที่ยวชาวจีนแบบกรุ๊ปทัวร์ 2 คณะ จำนวน 40 คน และนักท่องเที่ยวชาวจีนผู้ที่เดินทางด้วยตัวเอง (FIT) อีกจำนวน 90 คน
นายยุทธศักดิ์กล่าวว่า กลุ่มนักท่องเที่ยวกรุ๊ปทัวร์แรกจากนครกว่างโจว มีโปรแกรมท่องเที่ยว 6 วัน เส้นทางท่องเที่ยว กรุงเทพฯ – พัทยา (ชลบุรี) – ระยอง ซึ่งจะเดินทางเยี่ยมชมสถานที่ท่องเที่ยวไทยสำคัญหลายแห่ง อาทิ เกาะเสม็ด สวนนงนุชพัทยา วัดปากน้ำภาษีเจริญ พระบรมมหาราชวังและวัดพระศรีรัตนศาสดาราม ย่านเยาวราช ฯลฯ
นายยุทธศักดิ์กล่าวว่า การกลับมาของตลาดระยะใกล้อย่างตลาดนักท่องเที่ยวจีนนับเป็นสัญญาณบวกและมีนัยยะสำคัญต่อการฟื้นตัวของเศรษฐกิจไทยในภาพรวม ทั้งนี้จากสถิติตั้งแต่วันที่ 1 มกราคม – 2 กุมภาพันธ์ 2566 พบว่ามีนักท่องเที่ยวชาวจีนเดินทางเข้าประเทศไทย ทั้งสิ้น 99,429 คน
ขณะที่ตั้งแต่เดือนมกราคม – มีนาคม 2566 มีจำนวนเที่ยวบินและที่นั่ง (Seat Capacity) จากท่าอากาศยานในเมืองต่างๆ ของจีนมายังประเทศไทย อาทิ เซี่ยงไฮ้ กว่างโจว หางโจว หนานจิง เฉิงตู เซี่ยะเหมิน คุนหมิง เป็นต้น รวมทั้งสิ้น 2,000 เที่ยวบิน จำนวน 445,655 ที่นั่ง ซึ่ง ททท. คาดการณ์ว่าจะมีนักท่องเที่ยวจีนเดินทางเข้าประเทศไทยในไตรมาสแรก (เดือนมกราคม-มีนาคม 2566) จำนวน 300,000 คน